CELEX: 32015D2429
Language: mt
Date: 2015-12-10 00:00:00
Title: Deċiżjoni ta' Implimentazzjoni tal-Kunsill (UE) 2015/2429 tal-10 ta' Diċembru 2015 li tawtorizza lil-Latvja biex iddaħħal miżura speċjali ta' deroga mill-punt (a) tal-Artikolu 26(1) u l-Artikoli 168 u 168a tad-Direttiva 2006/112/KE dwar is-sistema komuni ta' taxxa fuq il-valur miżjud

22.12.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 334/15
            
         DEĊIŻJONI TA' IMPLIMENTAZZJONI TAL-KUNSILL (UE) 2015/2429
   tal-10 ta' Diċembru 2015
   li tawtorizza lil-Latvja biex iddaħħal miżura speċjali ta' deroga mill-punt (a) tal-Artikolu 26(1) u l-Artikoli 168 u 168a tad-Direttiva 2006/112/KE dwar is-sistema komuni ta' taxxa fuq il-valur miżjud
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 291(2) tiegħu,
   Wara li kkunsidra d-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud (1), u b'mod partikolari l-Artikolu 395(1) tagħha,
   Wara li kkunsidra l-proposta tal-Kummissjoni Ewropea,
   Billi:
   
               (1)
            
            
               Permezz ta' ittri rreġistrati mal-Kummissjoni fit-8 ta' April 2015 u t-30 ta' Lulju 2015, il-Latvja talbet l-awtorizzazzjoni biex tkompli tapplika, b'ċerti modifiki, miżura ta' deroga mill-punt (a) tal-Artikolu 26(1), l-Artikoli 168 u 168a tad-Direttiva 2006/112/KE sabiex tkun tista' tillimita d-dritt għal tnaqqis tat-taxxa fuq il-valur miżjud (VAT) fejn jidħlu l-ispejjeż fuq ċerti karozzi tal-passiġġieri li ma jintużawx biss għal finijiet kummerċjali.
            
         
               (2)
            
            
               B'konformità mat-tieni subparagrafu tal-Artikolu 395(2) tad-Direttiva 2006/112/KE,, il-Kummissjoni infurmat lill-Istati Membri l-oħrajn permezz ta' ittri ddatati l-21 u l-24 ta' Awwissu 2015, bit-talba tal-Latvja. Permezz ta' ittra li ġġib id-data tal-24 ta' Awwissu 2015, il-Kummissjoni nnotifikat lil-Latvja li kellha l-informazzjoni kollha meħtieġa sabiex tikkunsidra it-talba.
            
         
               (3)
            
            
               L-Artikoli 168 u 168a tad-Direttiva 2006/112/KE jistabbilixxu d-dritt ta' persuna taxxabbli li tnaqqas il-VAT imposta fuq provvisti ta' oġġetti u servizzi rċevuti minnha għall-użu fit-tranżazzjonijiet taxxabbli tagħha. Il-punt (a) tal-Artikolu 26(1) ta' dik id-Direttiva jesiġi li persuni taxxabbli jiddikjaraw il-VAT meta assi kummerċjali jintuża għal għanijiet mhux kummerċjali.
            
         
               (4)
            
            
               Id-Deċiżjoni ta' Implimentazzjoni tal-Kunsill 2013/191/UE (2) tawtorizza lil-Latvja biex tapplika miżura ta' deroga skont l-Artikolu 395(1) tad-Direttiva 2006/112/KE sabiex tillimita d-dritt ta' tnaqqis tal-VAT tal-input għal 80 % fir-rigward tax-xiri, l-akkwist intra-Komunitaru u l-importazzjoni ta' karozzi tal-passiġġieri speċifiċi u dwar nefqa marbuta maħhom, inkluż ix-xiri tal-fjuwil, meta l-vetturi ma jkunux jintużaw biss għal finijiet kummerċjali. Id-Deċiżjoni ta' Implimentazzjoni tal-Kunsill se tiskadi fil-31 ta' Diċembru 2015.
            
         
               (5)
            
            
               Flimkien mat-talba, il-Latvja ressqet rapport li jkopri l-applikazzjoni tal-Artikolu 6 tad-Deċiżjoni ta' Implimentazzjoni tal-Kunsill 2013/191/UE li jinkludi rieżami tal-perċentwal previst għal-limitazzjoni tad-dritt tat-tnaqqis. Mill-informazzjoni provduta mil-Latvja jidher li r-rata ta' 80 % ta' tnaqqis ma għadhiex tikkorrispondi maċ-ċirkostanzi attwali u li din ir-rata għandha titnaqqas għal 50 %. L-informazzjoni hija bbażata fuq ċifri statistiċi derivati minn taxxa speċjali fuq vetturi ħfief li huma proprjetà ta' operaturi kummerċjali jew miżmuma minnhom li huma użati għal attivitajiet privati u kummerċjali.
            
         
               (6)
            
            
               Il-limitazzjoni tad-dritt ta' tnaqqis taħt l-awtorizzazzjoni għandha tapplika għall-VAT imħallas fuq ix-xiri, il-kiri fit-tul, l-akkwist intra-Komunitarju u l-importazzjoni ta' karozzi tal-passiġġieri speċifikati u fuq l-infiq marbut magħhom, inkluż ix-xiri ta' fjuwil.
            
         
               (7)
            
            
               Il-miżura għandha tapplika biss għal karozzi tal-passiġġieri b'piż massimu awtorizzat ta' mhux aktar minn 3 500 kilogramma u li ma jkollhomx aktar minn tmien postijiet minbarra l-post tas-sewwieq. Kwalunkwe użu mhux kummerċjali ta' karozzi tal-passiġġieri li jeċċedu t-3 500 kilogramma jew li jkollhom aktar minn tmien postijiet minbarra l-post tas-sewwieq huwa negliġibbli minħabba n-natura tagħhom jew it-tip ta' kummerċ li għalih jintużaw. Għandha tiġi pprovduta wkoll lista dettaljata ta' karozzi tal-passiġġieri speċifiċi esklużi minn din l-awtorizzazzjoni, abbażi tal-użu partikolari tagħhom.
            
         
               (8)
            
            
               Għaldaqstant il-Latvja għandha għalhekk tkun awtorizzata li tapplika l-miżura ta' deroga għal perjodu limitat, sal-31 ta' Diċembru 2018.
            
         
               (9)
            
            
               F'każ li l-Latvja tqis li titlob estensjoni ulterjuri tal-miżura ta' deroga lil hinn mill-2018, jeħtieġ li tissottometti lill-Kummissjoni rapport ġdid li jinkludi rieżami tal-perċentwal applikabbli, flimkien mat-talba għal estensjoni, sal-31 ta' Marzu 2018.
            
         
               (10)
            
            
               Id-deroga se jkollha biss effett negliġibbli fuq l-ammont ġenerali tad-dħul mit-taxxa miġbur fl-istadju tal-konsum finali u mhux se jkollha effett negattiv fuq ir-riżorsi proprji tal-Unjoni li jinġabru mill-VAT,
            
         ADOTTA DIN ID-DEĊIŻJONI:
   Artikolu 1
   B'deroga mill-Artikoli 168 u 168a tad-Direttiva 2006/112/KE, il-Latvja hija awtorizzata li tillimita għal 50 % id-dritt li tnaqqas it-taxxa fuq il-valur miżjud (VAT) fuq in-nefqa fuq karozzi tal-passiġġieri li ma jintużawx biss għal finijiet kummerċjali.
   Artikolu 2
   B'deroga mill-punt (a) tal-Artikolu 26(1) tad-Direttiva 2006/112/KE, il-Latvja ma tittrattax bħala provvista ta' servizzi bi ħlas l-użu għal finijiet privati ta' karozza tal-passiġġieri inkluża fl-assi kummerċjali ta' persuna taxxabbli, fejn dik il-karozza kienet suġġetta għal limitazzjoni awtorizzata skont l-Artikolu 1 ta' din id-Deċiżjoni.
   Artikolu 3
   In-nefqa msemmija fl-Artikolu 1 għandha tkopri x-xiri, il-kiri fit-tul, l-akkwist intra-Komunitarju u l-importazzjoni ta' karozzi bħal dawn kif ukoll l-infiq relatat mal-manutenzjoni, it-tiswija u l-fjuwil għal karozzi bħal dawn.
   Artikolu 4
   Din id-Deċiżjoni għandha tapplika biss għal karozzi tal-passiġġieri b'piż massimu awtorizzat ta' mhux aktar minn 3 500 kilogramma u li għandhom mhux aktar minn tmien postijiet minbarra l-post tas-sewwieq.
   Artikolu 5
   L-Artikoli 1 u 2 ma għandhomx japplikaw għall-kategoriji ta' karozzi tal-passiġġieri li ġejjin:
   
               (a)
            
            
               karozzi mixtrija biex jerġgħu jinbiegħu, għall-kiri jew għall-kiri fit-tul;
            
         
               (b)
            
            
               karozzi użati għat-trasportazzjoni tal-passiġġieri bi ħlas, inklużi servizzi tat-taxi;
            
         
               (c)
            
            
               karozzi użati għall-provvista ta' trasportazzjoni ta' oġġetti;
            
         
               (d)
            
            
               karozzi użati biex jingħataw lezzjonijiet tas-sewqan;
            
         
               (e)
            
            
               karozzi użati għall-provvista ta' servizzi ta' għassa;
            
         
               (f)
            
            
               karozzi użati bħala vettura ta' emerġenza;
            
         
               (g)
            
            
               karozzi li jintużaw bħala dimostrazzjoni għal vetturi għall-bejgħ.
            
         Artikolu 6
   1.   Din id-Deċiżjoni għandha tapplika mill-1 ta' Jannar 2016. Din għandha tiskadi fil-31 ta' Diċembru 2018.
   2.   Kull talba għall-estensjoni tal-awtorizzazzjoni prevista f'din id-Deċiżjoni għandha tittressaq lill-Kummissjoni sal-31 ta' Marzu 2018. Tali talba għandha tiġi akkumpanjata minn rapport li jinkludi analiżi tal-perċentwali stabbilit fl-Artikolu 1.
   Artikolu 7
   Din id-Deċiżjoni hija indirizzata lir-Repubblika tal-Latvja.
   
      Magħmul fi Brussell, l-10 ta' Diċembru 2015.
      
         
            Għall-Kunsill
         
         
            Il-President
         
         F. BAUSCH
      
   
   
      (1)  ĠU L 347, 11.12.2006, p. 1.
   
      (2)  Deċiżjoni ta' Implimentazzjoni tal-Kunsill 2013/191/UE tat-22 ta' April 2013 li tawtorizza lil-Latvja biex iddaħħal miżura speċjali ta' deroga mill-punt (a) tal-Artikolu 26(1) u l-Artikoli 168 u 168a tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 113, 25.4.2013, p. 11).